מדריך לפשוט העם

## המדריך לפשוט העם

ואן הסה נוצרה בהשראת העמים הגרמאנים וההיסטוריה שלהם. זוהי אומה פיאודלית, שאנשיה ידועים כתחרותיים ומתנשאים. ואן הסה היא האומה הפורייה ביותר, והמזון שהיא מייצאת מאכיל את ממלכות האדם והשייף. באופן כללי הואן הסים מאמינים בתחרות ובמריטוקרטיה ברמה מסוימת. בעוד שפשוטי העם לא חולקים שוויון זכויות עם האצילים, האצילים ינסו לאסוף אצלם את בעלי המלאכה, היועצים והאמנים המוצלחים ביותר, פשוטי עם או אצילים, כך שגם פשוטי עם יכולים להגיע למעמד גבוה יחסית, ולעיתים נדירות לעלות למעמד אצולה.

ואן הסה מחולקת בין הצפון ההסי והדרום הואני. הדרום הואני כולל את רוב השדות הפוריים וקרוב יותר לדוכסויות נורמנד ואליזן. בעקבות יחסי הסחר הנרחבים התרבות הואנית יותר קרובה לתרבויות של שאר יבשת אורוק, הם מאמצים יותר את הרעיונות של שוויון מגדרי ולפעמים גם את הדתות של שאר היבשת, כמו דת הטיטאן ודת אלזנה. הצפון ההסי הקר כולל את היערות והמכרות של ואן הסה, ואת מה שהיה הגבול עם האלפים האפלים, שנכחדו לאחרונה. ההסים נוטים להיות יותר קרים ונוקשים ורוב הכוח הצבאי של ואן הסה מרוכז בצפון. ההסים נוטים להיות יותר קנאים לדת השבעה ולפעמים להחזיק דעות לא פופולריות כמו עליונות הגברים, רצון להחזיר את מוסד העבדות ולבטל את חופש הדת.

### היסטוריה קצרה

דוכסות ואן הסה נוצרה לפני כ-150 שנה בעקבות נישואין של שליטי הדוכסויות ואן והסה, והייתה חלק ממלכה גדולה יותר בשם אורוק. לפני 65 שנה עלתה לשלטון אנה ואן הסה. עליית אישה לשלטון היוותה תקדים בדוכסות ובממלכת אורוק בכלל. עם עלייתה לשלטון היא ביטלה את מוסד העבדות, הסדירה את זכויות הנשים כשוות לזכויות הגברים והנהיגה חופש דת בדוכסות. רוב הרוזנויות הואניות, הדרומיות השתייכו למחנה ה"מתקדם", שתמך בשינויים, בעוד שרוב הרוזנויות ההסיות, הצפוניות השתייכו למחנה ה"שמרן" שהתנגד להן.

בנה האמצעי של אנה, מילואת', ירש אותה. הוא שלט במשך שלוש עשרה שנים ואז נרצח, אותו ירשה ביתו האמצעית, לואלה, בהיותה בת 16. כעבור שנתיים, בחג השוויון (משחק ליברה 1) לואלה הורעלה בחתונתה שבלייבון. כוהנת של ראדליב החייתה אותה, אך במקום לואלה קמה לגופה לורליי, פיראטית סוחרת מכובדת על בסיס ימי מהאגדות הואן הסיות. באותו חג החליטו אצילי דוכסות ואן הסה יחד עם שתי דוכסויות נוספות (טאנדרול ואדאמן) על פירוק ממלכת אורוק ועל כינון ברית משולשת ביניהן.

בשל אי כשירותה למלא את תפקיד הדוכסית, אחותה הצעירה של לואלה, קסנדרה, ירשה את הכתר הואן הסי. בשל גילה הצעיר, ריצ'ארד פון-האגן הוכרז כעוצר. שינויים אלו גרמו לאי שקט מסוים בשנה העוקבת, שנרגע כמה חודשים אחרי שקסנדרה חזרה לדוכסות. לפני שנתיים וחצי, הברית המשולשת הכריזה מלחמה על דוכסות אחרת - אליזן. המלחמה הייתה קשה ועקובה מדם. באותו הזמן קסנדרה ו-ואנס, דוכס אדאמן, נישאו.

בחג השוויון לפני שנתיים בלייבון אוחו נשמותיהן של לואלה ולורליי, מה שגרם לערעור שלטונה של קסנדרה. שני אצילים ואן הסים ממוצא לייבוני ניסו להקים מרד בשביל לסיים את המלחמה באליזן, אך נכשלו ונענשו. על מנת לרצות את האצילים, קסנדרה החליטה להקים מחדש את הדיאט ולהעביר את הכתר לדודתה מצד אביה, הנרייטה, שהתחנתה עם ריצ'רד. המלחמה באליזן נגמרה כאשר מחציתה הצפונית חולקה בין הברית המשולשת, והמחצית הדרומית סופחה לנורמנד, בת הברית של אליזן,10,000 חיילים ואן הסים נהרגו ושדות ואן הסים נשרפו בפעולות תגמול.

ואן הסה שלחה בחג השוויון האחרון משלחת מכובדת. השבעה הוכיחו עצמם כשריפאו את דוכס אדמאן מקללה, והדוכסות חוזרה בידי ממלכות אחרות לעסקים השונים. הדוכסית לשעבר קסנדרה נרצחה על ידי פושע אליזני נאלח ומותה היה כואב מאוד. בפגישת הדיאט האחרונה, הוחלט על פרישה מהברית המשולשת עם אדאמן וטאנדרול. ביום מפנה הקיץ הכריזה הנרייטה על עצמה כמלכה ועל הדוכסות לשעבר - כממלכה.

### דת השבעה

הדת העיקרית בואן הסה. שבעת אלי היצירה מצפים מהאדם להשקיע במעשיו ולפעול בהרמוניה עם המסורת והצדק. יחס לאחר נקבע על פי המעמד והסיטואציה: פגיעה לא מוצדקת בחסר הכוח עלולה להיחשב חטא, ונענשת על ידי ואט, בעוד זלזול באצולה מהווה חטא בפני עצמו שנענש בידי ארינית'. הכוח, הכבוד והאחריות קשורים זה בזה, ומפשוטי העם מצופה להפגין את טוב ליבם ואת אחריותם (אם קיימת כזו) על פי דת השבעה. האלים הם אירנית - אלת החקלאות וראש האלים, ראדליב - אל הצדק החיים והמוות, גלולי - אל המזל, היצירה והסחר, קריג - אל המלחמה, ויסת - אלת החוכמה, וונש - אלת האהבה, ואט - אל המנודים והחלשים. בואן הסה אמנם יש חופש דת, אך השבעה ממשיכים לנצח בתחרות ורוב תושבי הדוכסות ממשיכים להאמין בהם, אות לעוצמתם. לכהנים יש זכויות וכוח פוליטי שנופלים רק מאלה של האצילים.

### האצילים

האצילים הם בעלי כוח שמקורו סמכותי, אלוהי ומסורתי כאחד. האצולה נחשבת כמעלה בפני עצמה, ולכן האציל תמיד מחזיק ביתרון זה לעומת פשוטי העם, והאצולה מהווה אידיאל אליו יש לשאוף. האצילים מכוונים את העולם אל ההרמוניה שהם נמצאים בראשה ומקנים ערך ויופי לחברה. כל אציל שייך למשפחת אצולה מסוימת, ולעיתים לכמה. בתי אצולה שבראשם עומד ברון או אציל בכיר יותר, לרוב יוסיפו לשמם את הקידומת "פון" (פון האגן, פון שטרנבורג וכו'). יש להתנהג לאצילים בכבוד, לקוד להם קידה ולכנות אותם בכינויי כבוד. ישנה מערכת שלמה של תארים וכינויי כבוד, אך לא כל פשוטי העם יכירו אותה על בוריה.

### פשוטי העם

פשוטי עם הם ואן הסים ללא תארים. כל עוד פשוט עם לא עובר על חוקי הדוכסות, הוא רשאי לעשות את אשר יחפוץ. אין זה אומר שהם שווי זכויות לאצילים. אציל רשאי, לדוגמא, להכות פשוט עם אך לא להטיל בו מום, בעוד שאם פשוט עם מכה או מעליב אציל האציל רשאי להעניש אותו.

פשוטי עם לא יכולים להיות בעלים של אדמות, אבל הם רשאים להיות הבעלים של בתיהם ולעבוד את האדמה שסביב בתיהם. כמו כן, הם יכולים להיות הבעלים של עסק וחלק מהאדמה שסביבו. לחוק זה ישנן הגבלות, למשל, פשוט עם לא יכול להיות בעלים של חווה מעל גודל מסוים ולעולם לא יוכל להיות הבעלים של מחצב. פשוט עם לא יורשה בדרך כלל להוריש אדמה חקלאית ובמותו המשפחה תאלץ להציע אותה למכירה לאציל המקומי.

מסיבות אלו, פשוטי עם עשירים הקימו רשתות סחר משפחתיות, אשר ממוקדות בנמלים ברחבי ואן הסה, כאשר משפחות הסחר יכולות להיות בעליהן של חלק נרחב מהרציפים והנמלים, וזה המצב בדרך כלל. בניגוד לאריסים, פשוטי עם הם בעלי חופש תנועה ועיסוק, ולכן הם בדרך כלל משלמים מס כספי לאציל שבשטחו הם או אדמתם מצויים. פשוט עם יכול להישבע אמונים לבית אצולה או לאציל בעל אדמות, אבל עד שלא עשה כן הוא לא מחוייב לצאת למלחמה עבור אף אציל לבד מהדוכסית (כיום - המלכה). פשוט עם שביצע פשע יכול להיות כפוף לעבודות פרך.

פשוט עם יכול להישבע כאריס לאציל בעל אדמות, והאציל מחויב לקבל אותו כאריס. הדבר מהווה הסדר תדיר למדי למחיקת חובות כספיים. אריסים הם ואן הסים שאינם אצילים ואינם חופשיים. הם נתיניו של אציל ספציפי, ומחויבים לעבוד את אדמותיו, להילחם במלחמותיו ולציית לחוקיו. ילדיהם ישרתו את אותו האציל.

### איך לשחק פשוט עם ואן הסי?

מסורת: מצופה מפשוט העם להיות גאה בהיותו ואן הסי, ולהפגין את התרבות ומנהגיה בכל הזדמנות.

כבוד: מצופה מפשוט עם לנהוג בכבוד ובהכנעה כלפי הנעלים ממנו. גם האציל הזוטר ביותר נמצא במעמד גבוה בהרבה גם מפשוט העם המכובד ביותר. פשוט העם יקוד קידות, יענה לאציל בנימוס ועם כינויי כבוד, וכדומה.

מצויינות: לכל פשוט עם משלח יד. פשוט העם ישאף להיות הטוב ביותר במשלח ידו ויישפט על פי יכולותיו והישגיו בתחום שבחר לעצמו.

גאווה לאומית: ואן הסים לא חושבים שהם יותר טובים משאר בני האדם, הם יודעים את זה כעובדה. הואן הסי יודע שהתרבות הואן הסית עליונה על שאר ה"תרבויות" ושהדת שלו היא הדת הנכונה (במקרה של מאמיני טיטאן הזרם הדתי שלהם הוא הנכון ביותר).